เทศกาลอาหารไทยและสุขภาพ ในงาน World Expo 2020 Dubai เผยแพร่ศักยภาพการเป็นครัวโลกของประเทศ
นายณัฐพล นิมมานพัชรินทร์ ผู้อำนวยการใหญ่ สำนักงานส่งเสริมเศรษฐกิจดิจิทัล(ดีป้า) เปิดเผยว่า เพื่อเป็นการสร้างสีสันแก่ผู้ชมอาคารแสดงประเทศไทย (Thailand Pavilion) ในงาน World Expo 2020 Dubai ประเทศสหรัฐอาหรับเอมิเรตส์ช่วงวันหยุดสุดสัปดาห์แรกของเดือนพฤศจิกายน ดีป้า จึงได้ร่วมกับการท่องเที่ยวแห่งประเทศไทย (ททท.) และบริษัทกรุงเทพดุสิตเวชการ จำกัด (มหาชน) (บีดีเอ็มเอส) จัดเทศกาลอาหารไทยและสุขภาพขึ้น ระหว่างวันที่ 4-8 พฤศจิกายนนี้ ซึ่งถือเป็นหนึ่งใน 10 กิจกรรมพิเศษของอาคารแสดงประเทศไทย เทศกาลอาหารไทยและสุขภาพ จัดขึ้นเพื่อเผยแพร่ศักยภาพของประเทศไทยในการเป็นครัวโลก มีการนำเสนอประโยชน์และความหลากหลายของอาหารไทยในการเป็นอาหารเพื่อสุขภาพ ถือเป็นหนึ่งในเนื้อหาสำคัญที่อาคารแสดงประเทศไทยมุ่งนำเสนอผ่านนิทรรศการตลอดช่วง 1 เดือนที่ผ่านมาสู่สายตาชาวโลกสำหรับกิจกรรมสำคัญในเทศกาลอาหารไทยและสุขภาพ ประกอบด้วย กิจกรรมสาธิตการทำอาหารและขนมไทยอันเลื่องชื่อ การนำเสนอน้ำสมุนไพรไทยที่มีประโยชน์ต่อสุขภาพ กิจกรรมดนตรีบำบัด Music Therapy by BDMS กิจกรรมแจกสูตรอาหารไทยต้นตำรับ โดยเปิดโอกาสให้ผู้เข้าร่วมงานได้สนุกสนานไปกับเกมอาหารไทยและไฮไลท์สำคัญคือ การเปิดตัวการแสดงชุดพิเศษของอาคารแสดงประเทศไทย โดยการอัญเชิญเพลงส้มตำบทเพลงพระราชนิพนธ์ใน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี มาทำการแสดงวันละ 5 รอบ